Rozhodnutie Komisie
z 29. januára 2004,
o opatreniach na posúdenie zvyškového rizika BSE vo výrobkoch pochádzajúcich z hovädzieho dobytka/o finančnom príspevku spoločenstva na opatrenia na posúdenie zvyškového rizika vo výrobkoch pochádzajúcich z hovädzieho dobytka
[oznámené pod číslom dokumentu K(2004)132]
(2004/110/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej oblasti [1], najmä na jeho články 19 a 20,
keďže:
(1) Je potrebné, aby spoločenstvo v súlade s rozhodnutím 90/424/EHS vykonalo vedecké opatrenia nevyhnutné pre vypracovanie veterinárnych právnych predpisov spoločenstva.
(2) V súčasnosti sa vykonáva kvantitatívne posudzovanie zvyškového rizika spongiformnej encefalopatie hovädzieho dobytka (BSE) v želatíne, loji a fosforečnanu vápenatého z kostí hovädzieho dobytka v loji z tukových tkanív a v loji z upravených tkanív. Metodológiu tohto posudzovania prijal bývalý Vedecký riadiaci výbor na svojom zasadnutí 12. a 13. septembra 2002.
(3) S prihliadnutím na nové vedecké dôkazy je potrebné aktualizovať prebiehajúcu prácu zameranú na posudzovanie zvyškového rizika BSE.
(4) Krížová kontaminácia krmivom obsahujúcim živočíšne bielkoviny a určeným pre neprežúvavce sa pokladá za hlavný zostávajúci zdroj infekcie BSE od zavedenia zákazu skrmovania prežúvavcov v roku 1994. Nariadenie (ES) č. 999/2001 Európskeho parlamentu a Rady z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií [2], zakazuje kŕmenie hospodárskych zvierat živočíšnymi bielkovinami, s výnimkou určitých živočíšnych bielkovín, "rozšírenie zákazu skrmovania". V obmedzenom množstve vzoriek krmovín sa napriek rozšírenému zákazu skrmovania zistili veľmi malé množstvá živočíšnych bielkovín.
(5) Preto je nevyhnutné rozšíriť súčasné posudzovanie rizika na posudzovanie rizika, ktoré predstavuje krmivo obsahujúce obmedzené množstvá mäsokostnej múčky. Toto rozšírenie by sa mohlo týkať aj obmeny zvyškového rizika, ktoré predstavuje prítomnosť chrbtovej kosti podľa veku zvierat.
(6) Opatrenia ustanovené v tomto rozhodnutí sú nevyhnutné pre vypracovanie veterinárnych právnych predpisov spoločenstva, a preto by mali byť oprávnené na získanie finančného príspevku zo spoločenstva.
(7) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Komisia je povinná zabezpečiť, aby sa súčasná vedecká práca zameraná na kvantitatívne posudzovanie zvyškového rizika BSE aktualizovala s prihliadnutím na nové vedecké dôkazy, a predovšetkým musí zabezpečiť zaradenie zvyškového rizika BSE, ktoré predstavuje krmivo obsahujúce nízke množstvá mäsokostnej múčky, do tohto posudzovania.
Komisia je povinná podať správu o výsledku posudzovanie rizika Stálemu výboru pre potravinový reťazec a zdravie zvierat.
Článok 2
1. Komisia pri vykonávaní opatrení podľa článku 1 použije ako základ metodológiu, ktorú odporúčal bývalý Vedecký riadiaci výbor na svojom zasadaní 12. a 13. septembra 2002.
Ak je to nevyhnutné, Komisia požiada Úrad pre bezpečnosť potravín (ďalej len "úrad"), aby poskytol aktualizáciu metodológie posudzovania rizika.
2. Komisia vyzve úrad, aby poskytol technickú pomoc a vyjadril stanovisko k správe uvedenej v článku 1.
Článok 3
Finančný príspevok spoločenstva pre opatrenia uvedené v článku 1 nesmie presiahnuť 50000 EUR.
Článok 4
Toto rozhodnutie sa bude uplatňovať od 1. januára 2004.
Článok 5
Toto rozhodnutie je adresované členským štátom.
V Bruseli 29. januára 2004